Բացման խոսքով հանդես եկավ ՀՀ ԱՍՀ նախարար Արտեմ Ասատրյանը, որտեղ նշվեց. "Կարիերայի ուղղորդումը լուրջ խնդիր է ոչ միայն դպրոցականների, այլև մասնագիտություն ընտրած անձանց համար, քանի որ քաղաքացին իր մասնագիտությանը համապատասխանող աշխատանք չի գտնում: Դա մենք կոչում ենք կառուցվածքային գործազրկություն, երբ կան թափուր աշխատատեղեր, սակայն չկան աշխատողներ կամ հակառակը: Մենք արդեն իրականացնում ենք փորձնական ծրագրեր, կարիերային վերաբերող դասընթացներ, ուսուցիչներն արդեն անցնում են վերապատրաստումներ: Զբաղվածության ծառայության մեր մարմիններում ևս ներդրվում է կարիերայի ուղղորդման մեխանիզմը: Ներկայումս մարզերում մեծ է ուսուցիչների և բժիշկների պահանջարկը, իսկ Երևանում կա տեխնիկական մասնագետների կարիք: Այդ նպատակով էլ միջին մասնագիտական կրթությունն այս տարվանից ֆինանսավորվելու է պետության կողմից, որպեսզի աշխատաշուկայում փակենք միջին մասնագիտական կրթություն ունեցող մասնագետների բացը":